Regatta: Il-Club tal-Birgu mmultat mill-Qorti talli użaw il-Kajjikk tat-'Tunanu' u bidlulu ismu
Ġunju 11, 2020 Aġġornata 11 Ta' Ġunju, 2020 7:34pm Il-Club tar-Regatta ta' Vittoriosa instab ħati tallli uża l-famuż Kajjikk 'Sant Antnin' minkejja li kien hemm mandat ta' inibizzjoni mill-imgħallmin tiegħu Anthony u Barry Cassar ta' Tunanu Boat Builders. Kien fis-6 ta' Settembru 2016 jumejn biss qabel ir-Regatta ta' Jum il-Vitorja ta' dik is-sena li l-Club tal-Birgu kien irċieva mandat mill-familja Cassar sabiex ma jintużax dan il-Kajjikk li kien inħadem minnhom. Il-Club l-għada kien ippreżenta kontra mandat li iżda kien miċħud mill-Qrati. Il-Qorti ppreseduta mill-Imħallef Joanne Vella Cuschieri sabet lill-Club ta' Vittoriosa ħati ta' disprezz fil-konfront tal-Qorti talli dawn varaw u qadfu xorta waħda b'dan il-kajjikk billi bidlulu ismu minn 'Sant Antnin għal 'Ċentinarju' u anke bidlulu n-numru ta' reġistrazzjoni. Il-Qorti kkundanat lill-Club il-massimu tal-multa ta' €2,329.37. Meta kkuntatjat minn TVM Sport Franco Scicluna Segretarju Ġenerali ta' Vittoriosa qal li l-Club mistenni jappella minn din is-sentenza li fl-opinjoni tal-Club mhux ġusta mal-Club u hi preċedent perikoluż għall-futur tal-Clubs kollha tar-Regatta. Scicluna qal li jinsab dispjaċut kif il-familja Cassar li hi mill-Birgu baqgħet għaddeja bil-kawża oriġinali minkejja li huma bħala Club kienu nfurmati li l-familja kienet irrinunzjat mill-kawża.